Diari Oficial de la Generalitat Valenciana


Sumari del DOGV 4173, del 22-01-2002 (2002/407)

RESOLUCIÓ de 26 de desembre de 2001, de la Universitat Politècnica de València, per la qual es convoquen els cursos d'adaptació del règim jurídic de determinat personal laboral fix d'aquesta a la naturalesa dels seus llocs de treball.
------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4173

Data del DOGV
:   22-01-2002

Secció del DOGV
:   II. AUTORITATS I PERSONAL - D) CURSOS DE FORMACIÓ

Número del document
:   2002/407


Data del document
:   26-12-2001

Organisme emissor
:   Universitat Politècnica de València

Tipus de document
:   Resolució

Anàlisi jurídica

 Descriptors 

:   * funcionari
    * personal contractat
    * qualificació del personal
    * universitat

RESOLUCIÓ de 26 de desembre de 2001, de la Universitat Politècnica de València, per la qual es convoquen els cursos d'adaptació del règim jurídic de determinat personal laboral fix d'aquesta a la naturalesa dels seus llocs de treball. [2002/F407]
  
La Universitat Politècnica de València, fent ús de les competències que li confereix la legislació vigent d'acord amb la disposició transitòria primera del Text Refós de la Llei de Funció Publica Valenciana, va publicar la Resolució de 12 de gener de 1999 (DOGV de 15.01.1999), per la qual es dictaven les normes que han de regular aquest procés d'adaptació.
  
En conseqüència, de conformitat amb el que es disposa en l'esmentada resolució i en consideració a les atribucions que confereix la Llei d'Autonomia Universitària, els Estatuts d'aquesta universitat i la negociació prèvia amb les organitzacions sindicals més representatives, aquest rectorat resol:
  
Convocar cursos selectius per a l'adaptació del règim jurídic del personal laboral fix de la Universitat Politècnica de València a la naturalesa funcionarial dels llocs de treball que ocupen, d'acord amb les bases següents.
  
Bases de la convocatòria
  
1. Objecte de la convocatòria
  
Aquesta convocatòria té per objecte l'adaptació de la naturalesa jurídica del personal laboral fix de la Universitat Politècnica de València, al qual es refereix la base segona d'aquesta convocatòria, a la naturalesa administrativa dels llocs de treball que ocupa, a través dels processos previstos en la Resolució del Rectorat d'aquesta universitat de data 12 de gener de 1999.
  
2. Condicions dels aspirants
  
2.1. Per a ser admesos als processos d'adaptació objecte d'aquesta convocatòria, els aspirants hauran de reunir les condicions següents:
  
2.2. Personal laboral fix de la Universitat Politècnica de València pertanyent a les noves categories incloses en el procés d'adaptació que s'assenyalen a continuació:
  
- Conserges
  
- Auxiliars de serveis
  
- Auxiliars de serveis bibliogràfics
  
2.3. Requisits comuns al personal comprés en l'apartat 2.2, el qual haurà de trobar-se en una de les situacions administratives següents:
  
a) Ocupar amb contracte laboral fix un lloc de treball classificat d'administració general en la relació de llocs de treball d'aquesta universitat, en el grup D, conserge, d'acord amb el que disposa la base 2 d'aquesta convocatòria.
  
b) Ocupar amb contracte laboral fix un lloc de treball classificat d'administració especial en la relació de llocs de treball d'aquesta universitat, en el grup D, auxiliar de serveis bibliogràfics, d'acord amb el que disposa la base 2 d'aquesta convocatòria.
  
c) Ocupar amb contracte laboral fix un lloc de treball classificat d'administració general en la relació de llocs de treball d'aquesta universitat, en el grup D, auxiliar de serveis, d'acord amb el que disposa la base 2 d'aquesta convocatòria.
  
d) Trobar-se en qualsevol tipus d'excedència de les previstes en el Conveni Col·lectiu de les Universitats Públiques de la Comunitat Valenciana, sempre que l'últim lloc de treball que van ocupar estiguera classificat com d'administració especial o general o els haguera correspost en l'actualitat d'acord amb l'article 16 del Text Refós de la Llei de Funció Pública Valenciana.
  
e) Ocupar amb caràcter provisional un lloc dels descrits i previstos en la relació de llocs de treball, a causa del cessament o reingrés des d'una situació d'excedència.
  
2.4. A l'efecte de l'adscripció del personal inclòs en l'àmbit d'aplicació d'aquesta convocatòria en els cursos selectius que pertoquen, s'estableixen els nivells següents:
  
Nivell I (punt 1 de la Resolució de 12 de gener de 1999)
  
Personal laboral fix del grup D que ocupe llocs de treball classificats d'administració especial o general en la relació de llocs de treball, sempre que l'accés a la universitat s'haja produït a partir de l'1 de gener de 1990 (aquesta data inclusivament), a través de proves selectives de lliure accés desenvolupades segons el que disposa el conveni col·lectiu vigent aleshores o amb posterioritat a l'1 de gener de 1988, mitjançant proves selectives d'accés lliure que van comportar l'acreditació de coneixements generals d'administració pública i dels específics del lloc de treball.
  
Nivell II (punt 2 de la Resolució de 12 de gener de 1999)
  
Personal laboral fix del grup D que tinga aquesta condició per haver realitzat proves selectives amb anterioritat a l'entrada en vigor del Primer Conveni Col·lectiu de les Universitats Públiques Valencianes, diferents de les que s'indiquen en l'apartat b) del punt primer o posteriorment a aquesta data, pel sistema de promoció interna, i que ocupen llocs de treball classificats d'administració especial o general en la relació de llocs de treball.
  
Nivell III (punt 3 de la Resolució de 12 de gener de 1999)
  
Personal laboral fix del grup D que ocupe llocs de treball classificats d'administració especial o general i que va adquirir aquesta condició, independentment de la data en què això es produïra, sense haver superat cap prova convocada per a aquest objecte específic.
  
2.5. Pel que fa al que s'ha dit anteriorment, el personal que es trobe en qualsevol tipus d'excedència, s'haurà d'acollir a l'efecte d'aquesta convocatòria al nivell previst per a l'últim lloc de treball que estiguera ocupant abans d'aquesta situació i segons les condicions d'accés a aquest.
  
3. Presentació de sol·licituds i admissió dels aspirants
  
3.1. Qui desitge prendre part en el procés d'adaptació objecte d'aquesta convocatòria ho haurà de fer constar en la sol·licitud segons model de l'annex I d'aquesta resolució, en què l'aspirant haurà d'indicar el nivell al qual s'acull segons el que s'estableix en la base 2.4.
  
3.2. Les sol·licituds es dirigiran al rector de la Universitat Politècnica de València, al Registre General de la Universitat Politècnica de València, camí de Vera, s/n, CP 46985, València, edifici del Rectorat; al Registre de l'Escola Politècnica Superior d'Alcoi, plaça de Ferrándiz i Carbonell, s/n, d'Alcoi; al Registre de l'Escola Politècnica Superior de Gandia, carretera de Natzaret-Oliva, s/n, Grau de Gandia, o en qualsevol de les formes establides en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú, redactat d'acord amb la Llei 4/1999, de 13 de gener, en el termini de 15 dies hàbils comptadors a partir de l'endemà de la publicació d'aquesta convocatòria en el Diari Oficial de la Generalitat Valenciana.
  
3.3. Una vegada acabat el termini de presentació de sol·licituds, es publicarà la relació provisional d'admesos i d'exclosos a la realització dels processos d'adaptació, i en aquest últim cas se n'explicaran els motius i s'adscriuran els admesos en el nivell que corresponga d'acord amb la base 2.4.
  
3.4. Una vegada publicada la relació a què es refereix el paràgraf anterior, els aspirants podran formular en el termini de 10 dies hàbils, comptadors a partir de l'endemà de la publicació de les llistes, les al·legacions que consideren oportunes; i també podran esmenar les deficiències que puguen haver-hi en la documentació, d'acord amb el que preveu l'article 71 de la Llei 30/1992, de Règim Jurídic de les Administracions Públiques i Procediment Administratiu Comú.
  
3.5. Transcorregut el termini anterior, esmenats els defectes, si escau, i vistes les reclamacions, es dictarà resolució amb les llistes definitives d'admesos, que es publicaran en el tauler d'anuncis del PAS d'aquesta Universitat Politècnica de València i, complementàriament, en la pàgina web del Servei de Recursos Humans, l'adreça de la qual és: http://www.upv.es/rrhh.
  
3.6. L'Institut de Formació d'Administració i Serveis Universitaris de la Universitat Politècnica de València farà públic el calendari i el lloc de realització dels cursos previstos en aquesta convocatòria. Així mateix, l'institut designarà el professorat que els impartirà.
  
4. Desenvolupament dels processos d'adaptació
  
4.1. Duració dels cursos
  
Segons el que s'estableix en la Resolució de 12 de gener de 1999, les hores de duració dels cursos, per a cadascun dels grups i nivells inclosos en la base 2.4 d'aquesta convocatòria, és la que s'indica a continuació:
  
Administració especial i general (grup de titulació D)
  
Nivell Nombre d'hores
  
I 5 hores
  
II 15 hores
  
III 20 hores
  
4.2. Assistència als cursos
  
Els cursos s'impartiran dins de l'horari de treball, i tenen, amb caràcter general, la consideració de treball efectiu.
  
Per a l'adaptació a la condició de funcionari de carrera de la Universitat Politècnica de València a través del procediment establit en aquesta convocatòria, a més de superar les corresponents proves avaluadores, serà requisit indispensable l'assistència a un 85%, com a mínim, de la duració total del curs selectiu a què s'estiga adscrit, sense perjudici del que disposa el punt dotzé de la Resolució de 12 de gener de 1999 per als casos de malaltia degudament acreditada.
  
4.3. Avaluació continuada
  
La comissió avaluadora dels cursos objecte d'aquesta convocatòria realitzarà una avaluació continuada del personal adscrit a aquests cursos.
  
4.4. Prova final
  
Una vegada finalitzats els cursos selectius, es farà una prova final sobre els continguts dels temaris de les matèries que s'hi han impartit.
  
4.5. Qualificació de les proves
  
4.5.1. Tant l'avaluació continuada com la prova final del curs selectiu, les valorarà la comissió qualificadora de 0 a 10 punts.
  
4.5.2. Per a la superació final del procés selectiu i, per tant, per a adquirir la condició de personal funcionari de carrera, s'haurà d'obtenir la qualificació d'apte.
  
La qualificació d'apte s'obtindrà quan s'aconseguisca una puntuació igual o superior a 10 punts, resultat de sumar la mitjana de les qualificacions obtingudes en l'avaluació contínua i en la prova final del curs selectiu.
  
4.5.3. Amb independència de la puntuació obtinguda prèviament en les proves d'avaluació continuada, la presentació a la prova final del curs selectiu és requisit indispensable per a la superació del procés d'adaptació.
  
5. Publicitat de les llistes d'aprovats
  
5.1. Finalitzats els cursos selectius, la comissió qualificadora farà públiques en els taulers d'anuncis del Servei de Recursos Humans de la Universitat Politècnica les relacions del personal que ha participat, amb l'expressió de la qualificació d'apte o no apte, i constituiran les llistes d'aspirants que han superat el procés objecte d'aquesta convocatòria.
  
5.2. La comissió avaluadora elevarà al rector de la Universitat Politècnica de València la llista d'aspirants que han superat el procés d'adaptació perquè se'n faça la publicació definitiva.
  
6. Comissió qualificadora i professorat dels cursos
  
6.1. Les comissions qualificadores dels processos d'adaptació que hauran de realitzar l'avaluació contínua i també la qualificació de les proves finals dels cursos selectius, seran nomenades per resolució del rector de la Universitat Politècnica de València.
  
6.2. A l'efecte de comunicacions i de qualsevol altra incidència derivada d'aquesta convocatòria, la comissió qualificadora tindrà la seu a l'edifici del Rectorat de la Universitat Politècnica de València, situat al camí de Vera, s/n, CP 46155, de València.
  
6.3. El règim jurídic de funcionament de les comissions qualificadores serà el que estableix la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, per al funcionament dels òrgans col·legiats. Els membres d'aquestes comissions s'hauran d'abstenir i podran ser objecte de recusació pels interessats quan hi concórreguen circumstàncies de les previstes en els articles 28 i 29 de l'esmentada llei.
  
6.4. Els cursos objecte d'aquesta convocatòria podran ser impartits per personal que treballa a la Universitat Politècnica de València o per personal que no hi pertanga, d'acord amb el que considere oportú l'Institut de Formació d'Administració i Serveis Universitaris en cada moment, segons els temaris que s'han d'impartir.
  
6.5. La universitat disposarà les mesures que calguen per a garantir la informació als representants sindicals sobre el desenvolupament dels processos i de les actuacions de les comissions qualificadores.
  
7. Comissió d'admissió a les proves (administració UPV- sindicats)
  
Per tal d'aclarir, si és procedent, els procediments d'accés a l'administració pública del personal laboral fix al qual fa referència l'article 5 de la Llei 1/1996, de 26 d'abril, de la Generalitat Valenciana, així com les possibles incidències en relació amb el personal laboral fix en la situació d'excedència a les quals es refereix l'article 11 de la llei, es constitueix una comissió d'admissió integrada per representants de l'administració de la Universitat Politècnica de València i dels sindicats.
  
La comissió d'admissió, presidida pel gerent de la Universitat Politècnica de València, estarà constituïda pels membres següents:
  
En representació de l'administració:
  
- El vicegerent de la Universitat Politècnica de València.
  
- La cap del Servei de Recursos Humans.
  
- El cap de la Secció del PAS.
  
En representació dels sindicats:
  
- Un representant de la secció sindical de UGT.
  
- Un representant de la secció sindical de CC.OO.
  
- Un representant de la secció sindical de CSI-CSIF.
  
- Dos representants designats pels òrgans de representació del personal.
  
8. Recursos
  
8.1. Davant de les actuacions de la comissió qualificadora, segons el que estableix l'article 114 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà interposar un recurs d'alçada davant del rector en el termini d'un mes, comptador a partir de l'endemà de les publicacions o notificacions.
  
8.2. Aquesta convocatòria i les bases, i tots els actes administratius que es deriven d'aquesta i de les actuacions de la comissió avaluadora, podran ser impugnats en la forma establida per la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
València, 26 de desembre de 2001.- El rector de la Universitat Politècnica de València: Justo Nieto Nieto.
  
Annex I
  
SOL·LICITUD PER A LA PARTICIPACIÓ EN LA CONVOCATÒRIA DELS CURSOS D'ADAPTACIÓ DEL RÈGIM JURÍDIC DE DETERMINAT PERSONAL LABORAL FIX DE LA UNIVERSITAT POLITÈCNICA DE VALÈNCIA
  
A) DADES PERSONALS:
  
Cognoms i nom:
  
DNI núm.:
  
Data de naixement:
  
Destinació en la UPV:
  
Localitat:
  
Província:
  
Extensió (UPV):
  
Telèfon (particular):
  
B) SITUACIÓ LABORAL:
  
Núm. de registre personal:
  
Situació laboral actual:
  
(marqueu amb X el que corresponga) -
  
- Actiu
  
- Excedència
  
- Adscripció provisional
  
Antiguitat reconeguda en la UPV:
  
Anys: ...
  
Mesos: ...
  
Dies: ...
  
Categoria laboral a la qual pertanyeu actualment:
  
Sistema d'accés a aquesta (marqueu amb X el que corresponga):
  
- Lliure
  
- Concurs de mèrits
  
- Promoció interna
  
- Cap dels anteriors
  
Destinació en l'actualitat:
  
Torn del seu lloc de treball:
  
- Matí
  
- Vesprada
  
- Altres (especifiqueu)
  
Nivell en què us engloba la funcionarització (marqueu amb X el que corresponga):
  
- Nivell I
  
- Nivell II
  
- Nivell III
  
Sector de l'administració en què està englobat el vostre lloc de treball (marqueu amb X el que corresponga):
  
- Administració especial
  
- Administració general
  
València,.......................d???................................de 200-
  
(Firma)
  
Fdo.: .........................................................................